Per Stig Møller (KF), 2006-05-23:
Jeg gentager: Regeringen kan ikke støtte det konkrete forslag om regler for lobbyister i EU.
Men jeg vil godt kvittere for, at Enhedslisten har fremsat en forbedret udgave af forslaget, som de jo allerede fremsatte i 2002, og i bemærkningerne så klart ønsker at fremme åbenheden i EU og tilliden til institutionerne.
Vi gør jo det samme.
Vi støtter en opstramning af reglerne for lobbyister i EU.
For det er regeringens opfattelse, at beslutningsproceduren i EU bør være åben for alle, der ønsker at bidrage med forslag og synspunkter eller information.
Det tjener et oplyst beslutningsgrundlag, og så vidt jeg forstår, sætter også europaparlamentarikerne stor pris på input udefra i deres arbejde.
Hvad angår Kommissionen, har vi faktisk med Amsterdamtraktaten forpligtet den til at foretage omfattende konsultationer, før den foreslår lovgivning.
Baggrunden er selvfølgelig, at som udgangspunkt er interessevaretagelse helt legitimt og godt for demokratiet.
Vi kender det udmærket fra Folketinget.
Det ligger så heri, at der må ske en afvejning mellem på den ene side åbenhed i adkomst, som vi her i Folketinget lægger meget vægt på, og på den anden side åbenhed som blotlæggelse af den politiske proces, som nemt risikerer at udarte til overdreven kontrol.
Det hører også med til historien, at der er sket store fremskridt i åbenheden i EU i de senere år, og at Danmark har været og er en drivende kraft i arbejdet for både mere åbenhed i EU-systemet og mere kvalitet i åbenheden.
Også Kommissionen er bevidst om, at åbenhed og ansvarlighed vil øge befolkningernes tillid til EU’s institutioner som helhed, og den har øget gennemsigtighed som overordnet målsætning.
Helt konkret i relation til beslutningsforslagets tiltag mod eksperter i det lovforberedende arbejde har Kommissionen faktisk siden november 2005 ført et onlineregister med det formål at give et overblik over de rådgivende grupper, som assisterer Kommissionen i forberedelsen af lovforslaget og politikinitiativer.
Når det er sagt, vil jeg gerne medgive, at der er behov for at gøre endnu mere i form af konkrete initiativer.
Det må derfor også glæde forslagsstillerne, at regeringen tager positivt imod Kommissionens europæiske gennemsigtighedsinitiativ, som kom frem den 3. maj i år, og som netop skal indlede en europæisk debat bl.a. om lobbyisme og om behovet for regler.
For det første mere gennemsigtighed i forhold til EUlobbyister.
For det andet minimumsstandarder for Kommissionens konsultationspraksis.
For det tredje oplysningspligt vedrørende slutmodtagere af EU-midler, hvor Danmark i øvrigt fremhæves som et godt eksempel.
Der vil nu være en høringsfase frem til udgangen af august i år, hvor alle er velkomne til at bidrage.
Konkret angående regler for lobbyister foreslår Kommissionen et registreringssystem, som indebærer klar tilskyndelse for lobbyister til at lade sig registrere.
Desuden er der udarbejdet et adfærdskodeks, eller alternativt minimumsstandarder for alle lobbyister samt et system for monitorering og sanktioner i relation til tilfælde af ukorrekt registrering og/eller brud på det fælles adfærdskodeks.
Vi har en tradition for frivillige ordninger i de nationale parlamenter i EU, herunder i Folketinget.
Nu går Kommissionen vel at mærke et skridt videre og foreslår selv et system med registrering, adfærdskodeks, monitorering og sanktionsmekanismer.
Desuden rejser en tvungen registreringsordning en række spørgsmål om, hvordan vi sikrer, at beslutningsprocedurerne i EU så vidt muligt er åbne for alle, der ønsker at bidrage.
Hvis man blot har en enkeltsag at fremføre, skal man så registreres, eller udelukkes man, fordi man ikke er registreret?
Samlet set er regeringen altså enig med forslagsstillerne i, at der bør være åbenhed og gennemsigtighed i forhold til EU-lobbyister, og at der bør ske en opstramning.
Vi vil derfor holde øje med den praktiske gennemførelse af Kommissionens forslag, og vi vil ikke udelukke, at løsningen på sigt kan være en tvungen registrering af lobbyister.
Men lad nu lige Kommissionens forslag få et ben til jorden, før man skyder det ned.
Konkret er vi indstillet på at evaluere virkningen af de nye tiltag med henblik på at overveje, om tiltagene har været tilstrækkelige, eller om der skal strammes yderligere op med tiden, herunder eventuelt med en obligatorisk registrering af lobbyister.
Men det er for tidligt at tage stilling til det.